b"\n_START_ARTICLE_\nSant Crist\xc3\xb2fol de les Borges Blanques\n_START_SECTION_\nDescripci\xc3\xb3\n_START_PARAGRAPH_\nEst\xc3\xa0 situada a 2 km trobem la Font Vella, a la vora de l'Ermita de Sant Crist\xc3\xb2fol, un indret frescal que est\xc3\xa0 envoltat d'arbres i que acull un berenador d'excursionistes i un terreny d'acampada._NEWLINE_\xc3\x89s un edifici a\xc3\xafllat de planta el\xc2\xb7l\xc3\xadptica d'una sola nau i absis rectangular. Consta d'una capella, un porxo i un campanar. La capella es perllonga cap a l'exterior, a trav\xc3\xa9s d'un porxo fet amb dues pilastres met\xc3\xa0l\xc2\xb7liques. L'interior t\xc3\xa9 el sostre en pendent, fet mitjan\xc3\xa7ant revoltons de formig\xc3\xb3 i bigues que han deixat vistes. L'interior del temple \xc3\xa9s precedit per una imatge del sant, protegit per una reixa exterior de ferro colat, i unes pintures al\xc2\xb7leg\xc3\xb2riques._NEWLINE_El paviment \xc3\xa9s a dos nivells, trobant-se l'altar al superior. Rep il\xc2\xb7luminaci\xc3\xb3 a trav\xc3\xa9s de finestres verticals de pav\xc3\xa9s. La coberta exterior de la capella \xc3\xa9s en pendent plana, m\xc3\xa9s rebaixada que als murs i coberta amb material a\xc3\xafllant. El campanar \xc3\xa9s un mur vertical maclat al cos de la capella. Est\xc3\xa0 fet d'obra vista i l'al\xc3\xa7at \xc3\xa9s trapezo\xc3\xafdal. A la part superior hi ha un espai obert per la campana._NEWLINE_Als voltants de l'ermita s'hi han trobat restes de cer\xc3\xa0mica romana, un forn de pedra que actualment recull l'aigua per abeurar el bestiar i est\xc3\xa0 datat vers el segle XIV/XV._NEWLINE_La font est\xc3\xa0 formada per un frontal de pedra situat un metre per sota la rasant i format per pedres ben escairades.\n_START_SECTION_\nHist\xc3\xb2ria\n_START_PARAGRAPH_\nFou creada cap els cinquanta per iniciativa d'una colla d'amics. Cada any per la festivitat de St. Crist\xc3\xb2fol, el cap de setmana m\xc3\xa9s proper al deu de juliol, dia del patr\xc3\xb3, es celebra un aplec que organtiza l'associaci\xc3\xb3 d'Amics de la Fontvella amb el patrocini de l'ajuntament de la ciutat; en aquest els conductors hi porten el seu vehicle a rebre la benedicci\xc3\xb3._NEWLINE_L'entorn de l'edifici \xc3\xa9s ocupat per una avinguda de Plataners (platanus hybrida) a sota dels que s'hi situen alguns bancs i taules que el converteixen en un espai de lleure per als locals i forasters. Tamb\xc3\xa9 hi ha una zona per a fer focs._NEWLINE_La ubicaci\xc3\xb3 de l'ermita s'explica segurament a trav\xc3\xa9s de l'exist\xc3\xa8ncia anterior de la font vella, deu natural molt antiga que abastava tota la poblaci\xc3\xb3 i que, encara avui, raja regularment malgrat que la seva aigua actualment ja no \xc3\xa9s potable. La font \xc3\xa9s la que d\xc3\xb3na nom a l'espai."